סלבישה יוקאנוביץ'

סלבישה יוקאנוביץ' (בסרבית: Славиша Јокановић; נולד ב-16 באוגוסט 1968) הוא כדורגלן עבר ומאמן כדורגל סרבי. ככדורגלן שיחק יוקאנוביץ' בעמדת הקשר האחורי. הוא החל את הקריירה בקבוצת FK נובי סאד, מעיר הולדתו נובי סאד, בהמשך עבר אל ווֹיבודינה, הקבוצה הבכירה יותר בעיר. בין השנים 1990 ל-1993 הוא שיחק בפרטיזן בלגרד וממנה עבר לשחק בספרד. תחילה בריאל אוביידו, לאחר מכן עבר לטנריפה ומשם המשיך לדפורטיבו לה קורוניה וזכה עמה באליפות ספרד. בשנת 2000 עבר לצ'לסי מהפרמייר ליג ושיחק במועדון שתי עונות לאחריהן חזר לעונת פרישה בסיודד דה מורסיה. יוקאנוביץ' רשם גם 64 הופעות במדי נבחרת סרביה בכדורגל במהלכן כבש 10 שערים. בספטמבר 2007 הוא הצטרף לצוות הטכני של קבוצה זעירה במדריד, אך עוד באותה עונה הוא עבר לאמן את פרטיזן בלגרד וזכה עם הקבוצה בדאבל. יוקאנוביץ' המשיך במועדון לעונה נוספת בה זכה בדאבל נוסף ובסיומה הודיע על עזיבת הקבוצה. הוא הפסיק לאמן עד שמונה למאמן הקבוצה התאילנדית מואנגתונג יונייטד בעונת 2012. בעונה זו זכה עם הקבוצה באליפות וקיבל את פרס מאמן השנה של הליגה, אך פוטר במהלך עונת 2013. הוא עבר לאמן בלבסקי סופיה הבולגרית, אך פוטר מהקבוצה. יוקאנוביץ' הוחתם כמאמן הרקולס הספרדית לקראת סוף עונת 2013/2014, עת הייתה במקום האחרון ועמדה על סף ירידת מהליגה השנייה לשלישית, ולא הצליח למנוע את ירידתה בסופו של דבר. במהלך עונת 2014/2015 הוא עבר לאמן בווטפורד מהצ'מפיונשיפ באנגליה ועלה עם הקבוצה לפרמייר ליג. לאחר שהדיונים על הארכת חוזהו כשלו עזב יוקאנוביץ' את הקבוצה. ב-14 ביוני 2015 מונה למאמן מכבי תל אביב אותה הוביל להופעה שנייה בתולדותיה בשלב הבתים של ליגת האלופות. לאורך חודש דצמבר נפוצו שמועות לגבי מעבר אפשרי של יוקאנוביץ' לפולהאם מהצ'מפיונשיפ, וב-27 בדצמבר 2015 הודיעו יוקאנוביץ' וז'ורדי קרויף במסיבת עיתונאים, זמן קצר לאחר משחקה של קבוצתו, על מעברו לפולהאם. יוקאנוביץ' עזב את מכבי תל אביב כשזו ניצבה במקום השני בליגת העל. יוקאנוביץ' מונה למאמן פולהאם כשזו ניצבה במקום ה-18 בצ'מפיונשיפ וסייע לה להישאר בליגה. בעונה שלאחר מכן הוביל את הקבוצה למקום השישי ממנו העפילה הקבוצה לפלייאוף ההעפלה לפרמייר ליג, בו הודחה על ידי רדינג בשלב חצי הגמר. בעונה שלאחר מכן העפילה הקבוצה לפרמייר ליג לאחר שסיימה את העונה הסדירה במקום השלישי וניצחה בגמר הפלייאוף את אסטון וילה. ב-14 בנובמבר 2018 פוטר יוקאנוביץ' מאימון פולהאם, לאחר שזו ניצבה במקום האחרון של הפרמייר ליג, ובמקומו מונה קלאודיו ראניירי. ב-16 ביוני 2019 מונה כמאמנה של קבוצת אל-ע'ראפה מקטר. ב-27 במאי 2021 חזר יוקאנוביץ לאנגליה, ומונה למאמן שפילד יונייטד מליגת הצ'מפיונשיפ. ב-25 בנובמבר 2021 פוטר מתפקידו. ב-18 ביוני 2022 מונה למאמנה של דינמו מוסקבה מליגת העל הרוסית. במאי 2023 פוטר בשל הפסד ליגה לאחמט גרוזני. וויבודינה נובי סאד אליפות (1): 1988/1989 פרטיזן בלגרד אליפות (1): 1992/1993 גביע המדינה (1): 1991/1992 דפורטיבו לה קורוניה אליפות (1): 1999/2000 הסופר קאפ הספרדי (1): 2000 פרטיזן בלגרד אליפות (2): 2007/2008, 2008/2009 גביע המדינה (2): 2007/2008, 2008/2009 מואנגתונג יונייטד אליפות (1): 2012 ווטפורד עליה לליגה הראשונה (1): 2014/2015 פולהאם עליה לליגה הראשונה (1): 2017/2018 מדיה וקבצים בנושא סלבישה יוקאנוביץ' בוויקישיתוף סלבישה יוקאנוביץ', באתר Transfermarkt סלבישה יוקאנוביץ', באתר BDFutbol סלבישה יוקאנוביץ', באתר WorldFootball.net סלבישה יוקאנוביץ', באתר National Football Teams סלבישה יוקאנוביץ', באתר FootballDatabase.eu פרופיל המאמן, באתר Transfermarkt אורי קופר, סלבישה יוקאנוביץ' - הג'וקר מגיע למכבי ת"א, באתר ynet, 15 ביוני 2015 אורי קופר, זיכרון גורלי, באתר ynet, 28 בדצמבר 2015